RAPPORT TAL-KUMMISSJONI LILL-PARLAMENT EWROPEW U LILL-KUNSILL RAPPORT TA’ PROGRESS DWAR L-IŻVILUPP TAT-TIENI ĠENERAZZJONI TAS-SISTEMA TA’ INFORMAZZJONI TA’ SCHENGEN (SIS II) Lulju 2012 - Diċembru 2012 /* COM/2013/0305 final */





RAPPORT TAL-KUMMISSJONI LILL-PARLAMENT EWROPEW U LILL-KUNSILL RAPPORT TA’ PROGRESS DWAR L-IŻVILUPP TAT-TIENI ĠENERAZZJONI TAS-SISTEMA TA’ INFORMAZZJONI TA’ SCHENGEN (SIS II) Lulju 2012 - Diċembru 2012 1. Introduzzjoni Dan ir-rapport ta' progress jiddeskrivi x-xogħol li sar fit-tieni semestru tal-2012 rigward l-iżvilupp tat-tieni ġenerazzjoni tas-Sistema ta’ Informazzjoni ta’ Schengen (SIS II) u l-preparazzjoni għall-migrazzjoni mis-SIS 1+ għas-SIS II. Huwa ġie ppreżentat lill-Kunsill u lill-Parlament Ewropew skont l-Artikolu 18 tar-Regolament tal-Kunsill (KE) Nru 1104/2008 tal-24 ta' Ottubru 2008[1] u tad-Deċiżjoni tal-Kunsill 2008/839/ĠAI tal-24 ta' Ottubru 2008[2] dwar il-migrazzjoni mis-Sistema ta’ Informazzjoni ta’ Schengen (SIS 1+) għas-SIS II. 2. Fejn Wasal il-Proġett 2.1. Ħarsa ġenerali lejn il-progress matul il-perjodu li qed jiġi eżaminat Kif urew il-kampanji tat-testijiet imwettqa fit-tieni nofs tal-2012, sar progress konsiderevoli fl-iżvilupp tas-sistema ċentrali u f’dak tal-maġġoranza tas-sistemi nazzjonali. Bħala riżultat, kważi l-passi tekniċi preparatorji kollha li jwasslu għall-migrazzjoni attwali tad-dejta ġew finalizzati matul dan il-perjodu ta’ rappurtaġġ. Madankollu, biex dan il-progress seta' jsir kellhom jingħelbu xi diffikultajiet ġodda: (1) F’dak li għandu x’jaqsam mat-test Komprensiv, ftit Stati Membri naqsu milli jilħqu l-kriterji ta’ ħruġ tat-test skont l-iskadenzi stabbiliti, inkluż il-perijodu ta’ kontinġenza. Il-kwistjonijiet pendenti kellhom jiġu ffissati u ttestjati mill-ġdid lilhinn miż-żmien previst u għalhekk b’mod parallel ma’ kompiti oħra fuq il-passaġġ kritiku għall-bidu tal-operat tas-SIS II (it-test funzjonali ta’ SIRENE[3] u l-provi tal-migrazzjoni b’mod partikolari). Dak jirrappreżenta riskju konsiderevoli għall-iskeda globali. Madankollu, grazzi għall-flessibbiltà ta’ dawk kollha involuti, l-Istati Membri kkonċernati jistgħu jwettqu r-ripetizzjonijiet tat-test fit-tieni ġimgħa ta’ Jannar 2013. (2) F’Ottubru 2012, il-Finlandja ħabbret dewmien fil-proġett tas-SIS II nazzjonali tagħha u infurmat lill-Kummissjoni li s-sistema nazzjonali tagħha mhux se tkun lesta qabel Frar 2013. Wara valutazzjoni fuq il-post tas-sitwazzjoni fil-Finlandja, il-Kummissjoni u l-Bord Globali tal-Ġestjoni tal-Programm (GPMB) għenu lill-Finlandja tiddefinixxi t-triq 'il quddiem, bl-għan li is-SIS II tibda topera fid-data prevista. Is-soluzzjoni ta' mitigazzjoni identifikata b’mod konġunt tiddependi fuq l-istallazzjoni temporanja min-naħa tal-Finlandja ta’ soluzzjoni teknika eżistenti u pruvata, magħrufa bit-taqsira SIB[4] li bosta Stati Membri oħra diġà qegħdin jimplimentaw. Il-Finlandja kienet ipprijoratizzat din is-soluzzjoni filwaqt li b'mod separat imma fl-istess ħin kompliet għaddejja bil-proġett nazzjonali. Il-progress tas-soluzzjoni SIB fil-Finlandja qed jiġi wkoll appoġġati u mmonitorjati mill-qrib mill-Kummissjoni u l-GPMB. (3) Fir-rigward tat-test funzjonali ta’ SIRENE – tliet Stati Membri (u l-Finlandja li ma ħaditx sehem fit-test għar-raġuni msemmija hawn fuq) naqsu milli jilħqu l-kriterji ta’ ħruġ tat-test u ngħataw l-opportunità li jerġgħu jagħmlu t-test mit-28 ta’ Jannar 2013. B’mod ġenerali, il-kwistjonijiet affrontati mill-Istati Membri li kellhom il-potenzjal li jipperikolaw l-iskeda globali ttaffew bis-saħħa tal-approċċ immirat lejn il-kisba tal-għanijiet tal-partijiet interessati ewlenin. Il-mod rapidu u effettiv kif is-sitwazzjoni fil-Finlandja kienet indirizzata ta' prova tal-valur miżjud tal-GPMB. L-isforzi konġunti u l-kooperazzjoni mill-qrib tal-Istati Membri mal-Kummissjoni żguraw li l-proġett ċentrali baqa' fit-triq it-tajba, kemm fir-rigward ta' żmien kif ukoll ta’ baġit. Min-naħa l-oħra, l-azzjonijiet ta’ mitigazzjoni tar-riskju eżawrew ferm il-bqija tal-marġini ta’ kontinġenza. 2.2. Attivitajiet ta’ ttestjar Is-serje ta’ testijiet imfassla sabiex jiġi aċċertat il-funzjonament kif suppost, il-prestazzjoni u l-interazzjoni tas-sistemi nazzjonali u s-sistema ċentrali laħqu l-qofol tagħhom fit-Test Komprensiv, mwettaq f’dan il-perjodu ta’ rappurtaġġ b'ripetizzjonijiet li mistennija jseħħu fil-bidu tal-2013. Fir-rigward tal-Finlandja, l-ittestjar meħtieġ (it-test ta’ Konformità, it-test Komprensiv, it-test funzjonali SIRENE) fil-qafas tal-“Pjan B” se jiġi allinjat kemm jista’ jkun mill-qrib mall-attivitajiet ta' ttestjat mill-ġdid. (a) Test ta’ Konformità Estiż (TKE) Fl-aħħar mill-aħħar l-Istati Membri kollha għaddew mill-kampanja tat-TKE, li hija mfassla biex tivverifika l-konformità tas-sistemi nazzjonali mal-ispeċifikazzjonijiet ta' SIS II. Sal-aħħar ta’ Awwissu 2012, l-erba’ Stati Membri li kien fadal lestew b’suċċess il-kampanji tal-ittestjar tagħhom. Dan kien meħtieġ għat-twettiq mingħajr xkiel tat-Test Komprensiv. Madankollu, il-Finlandja se twettaq it-testijiet għal darb’oħra, kif imsemmi hawn fuq. L-Eurojust u l-Europol qed jippjanaw li jwettqu t-TKE tagħhom fl-2013. (b) It-Test ta’ Aċċettazzjoni Provviżorja tas-Sistema (TAPS) It-TAPS sar f’Marzu 2012 b’riżultati pożittivi li juru r-robustezza u l-prestazzjoni stabbli tal-Unitajiet Ċentrali u ta’ Riżerva. Madankollu, ċertu ttestjar mill-ġdid kien meħtieġ fuq s-sit ta’ riżerva f’St. Johann im Pongau; dan sar b’suċċess fit-tieni nofs tal-2012. (c) It-tieni test tal-Objettiv (M2) L-M2, li twettaq f’Mejju 2012, ta prova tal-istabbiltà, l-affidabbiltà u l-prestazzjoni tas-Sistema Ċentrali skont il-kondizzjonijiet operattivi. Abbażi tal-valutazzjoni teknika pożittiva u l-validazzjoni tar-riżultat tat-test, il-Kunsill tal-Affarijiet Ġenerali tal-24 ta’ Lulju 2012 ħa nota tal-eżitu ta’ suċċess tat-test M2. Hawnhekk, il-kundizzjonijiet kollha stabbiliti għat-test M2 fil-Konklużjonijiet tal-Kunsill ta’ Ġunju 2009 fl-aħħar ġew sodisfatti. Il-Kummissjoni infurmat lill-Parlament Ewropew bir-riżultat pożittiv tat-test. (d) It-Test Komprensiv It-Test Komprensiv jirrappreżenta prekondizzjoni teknika u legali għas-SIS II biex dan jibda jopera[5]. L-għanijiet tat-Test Komprensiv kienu: 1. biex jkun ikkonfermat li l-Kummissjoni u l-Istati Membri li qed jipparteċipaw fis-SIS 1 + jkunu lestew l-arranġamenti tekniċi neċessarji biex jipproċessaw id-dejta tas-SIS II u 2. biex jintwera li l-livell ta’ prestazzjoni tas-SIS II huwa tal-anqas l-istess bħal dak miksub mis-SIS 1+ (kif imsemmi fil-bażi legali). Fit-Test Komprensiv, is-sistema tas-SIS II ġiet ivvalutata minn tarf sa tarf. Dan ifisser li s-Sistemi Nazzjonali, in-netwerk u s-sistema ċentrali kienu qed jiġu ttestjati kollha. It-testijiet kienu ġestiti b’mod konġunt minn Maniġer tat-Testijiet tal-Istati Membri u Maniġer tat-Testijiet tal-Kummissjoni. Il-każijiet tat-testijiet kienu definiti fil-Pjan Komprensiv tat-Test, li ġie approvata mill-grupp ta’ ħidma rilevanti tal-Kunsill fl-24 ta’ Mejju 2012. Wara d-dikjarazzjoni tal-Kummissjoni dwar it-tlestija tas-sistema ċentrali (fil-Coreper tat-30 ta’ Mejju 2012), il-kampanja tat-Test Komprensiv seħħet mill-1 ta’ Ġunju 2012 sat-22 ta’ Awwissu 2012. L-Istati Membri wettqu t-testijiet f’erba’ gruppi ta’ sitt jew seba’ Stati Membri, filwaqt li l-Istati Membri mhux parteċipanti kienu qed jiġu simulati. Sussegwentement, ġew organizzati sessjonijiet addizzjonali ta' ripetizzjonijiet f’Settembru 2012 sabiex l-Istati Membri jitħallew iwettqu mill-ġdid il-każijiet ta' testijiet li ma rnexxewlhomx qabel. Is-Sistema Ċentrali SIS II uriwt prestazzjoni tajba u stabbli matul it-test Komprensiv. Żball wieħed, li l-Kuntrattur Ewlieni tal-Iżvilupp kien diġà jaf bih, reġa' tfaċċa matul l-ewwel sessjonijiet iżda tranġa f'aġġornament tekniku tas-Sistema Ċentrali li sar aktar tard. Fil-livell nazzjonali, madwar nofs l-Istati Membri kellhom jerġgħu jirrepetu t-test komprensiv kompletament jew parzjalment u għajr għal xi ftit eċċezzjonijiet irnexxielhom jagħmlu dan b’suċċess fi ħdan il-perjodu ta' kontinġenza previst. Eventwalment, 25 Stati Membru għaddew mit-test Komprensiv, għalkemm sabiex jintlaħaq dan ir-riżultat kienu meħtieġa sitt sessjonijiet ta' test minflok l-erba’ previsti oriġinarjament. Kien jifdal biss żewġ Stati Membri (il-Polonja u l-Isvizzera) biex jirrepetu każ wieħed ta' test u żewġ Stati Membri oħra (id-Danimarka u l-Finlandja) kellhom bżonn jirrepetu l-fażi kollha tat-test. Sabiex titneħħa r-riżerva li tpoġġiet fuq il-verdett tat-test tiegħu, il-Belġju talab li biex jerġa jwettaq b'mod parzjali il-kampanja tat-Test Komprensiv ukoll. Peress li ma kienx possibbli li jiġi ssettjat ħin korrispondenti f’dan is-semestru tar-rappurtaġġ ; ir-ripetizzjonijiet addizzjonali kienu skedati għat-tieni ġimgħa ta’ Jannar 2013. (e) It-testijiet funzjonali tas-SIRENE F'konformità mal-istrumenti ta’ migrazzjoni legali, l-Istati Membri li jipparteċipaw fis-SIS 1+ għandhom iwettqu test dwar l-informazzjoni supplimentari (testijiet funzjonali tas-SIRENE). Dan it-test jaqa' taħt ir-responsabbiltà tal-Istati Membri. Madankollu, apparti li pprovdiet is-Sistema Ċentrali u l-infrastruttura tal-komunikazzjoni għall-eżekuzzjoni tat-test, il-Kummissjoni kompliet tappoġġa lill-Istati Membri fit-tħejjijiet tagħhom permezz ta’ reviżjoni konġunta tal-ispeċifikazzjonijiet tekniċi tal-iskambju tad-dejta bejn l-uffiċċji tas-SIRENE, u fl-elaborazzjoni ta’ deskrizzjoni dettaljata tat-test. Wara s-suċċess tal-konnettività tas-SIRENE, it-test funzjonali tas-SIRENE seħħ fit-tieni nofs tal-2012. Tliet Stati Membri (u l-Finlandja kull meta lesta u preferibbilment flimkien mal-bqija tal-Istati Membri) kellhom iwettqu ripetizzjoni tat-test skedata għall-ġimgħa li tibda fit-28 ta’ Jannar 2013. 2.3. Preparazzjonijiet għall-migrazzjoni mis-SIS 1 + għas-SIS II 2.3.1. Il-preparazzjoni tekniċi Konvertitur provdut mill-Kummissjoni, jinsab fil-qalba tal-arkitettura interim għall-migrazzjoni mfassla biex tippermetti t-transizzjoni tad-dejta tas-SIS 1 għas-sistema l-ġdida billi tkun żgurata komunikazzjoni konsistenti bejn is-SIS II Ċentrali u kif ukoll il-funzjoni ta’ appoġġ tekniku tas-SIS 1+ (C.SIS)[6]. Ir-responsabbiltajiet tal-ittestjat jinqasmu bejn il-Kummissjoni Ewropea u Franza li topera s-SIS 1+. Il-konvertitur ġie ppruvat b’suċċess kontra SIS1+ u s-SIS II. It-test tal-integrazzjoni funzjonali sħiħa tal-konverter tlesta b’suċċess fi ħdan l-iskeda fil-21 ta’ Awwissu 2012, u għalhekk jikkonferma li l-konvertitur huwa kapaċi jikkonvertu kif suppost il-messaġġi (twissijiet) fiż-żewġ direzzjonijiet bejn iż-żewġ sistemi skont l-ispeċifikazzjonijiet miftiehma b’mod konġunt. Il-biċċa l-kbira tal-kwistjonijiet relattivament minuri tranġaw u ġew ittestjati waqt dan il-perjodu ta’ rappurtaġġ. L-aħħar test huwa ppjanat għal Jannar 2013. It-testijiet tal-interoperabilità tlestew fil-11 ta’ Diċembru 2012, qabel iż-żmien skedat. Ir-riżultati ngħataw lis-C.SIS għall-validazzjoni u se jkunu disponibbli fil-bidu ta’ Jannar. Wara t-testijiet tal-Konvertitur, it-tieni nofs tal-2012 kien iddedikat għall-provi tal-migrazzjoni – l-ewwel b’numru limitat ta’ Stati Membri u aktar tard, bl-Istati Membri migranti kollha. Il-Prova tal-Migrazzjoni Limitata taw kontribut u tagħlimiet siewja għall-Provi tal-Migrazzjoni Globali. Il-proċeduri tal-migrazzjoni kollha, inkluż it-test tal-bidu tal-operazzjoni, issa saritilhom tal-inqas prova waħda mit-tim tal-proġett tas-SIS II Ċentrali u l-Istati Membri migranti. Il-pass li jmiss ser ikun il-migrazzjoni tad-dejta ‘live’ mis-SIS 1 għas-SIS II fil-bidu tal-2013. Il-Kummissjoni baqgħet taħdem mill-qrib mal-Istati Membri fil-kitba tal-Manwal tal-Migrazzjoni, dokument li jistipula fid-dettall il-passi deskritti fil-Pjan ta' Migrazzjoni. Dan jiddefinixxi wkoll ir-rwoli u r-responsabbiltajiet matul il-proċess u jiddeskrivi l-iskeda dettaljata tal-migrazzjoni. Il-Manwal tal-Migrazzjoni bħalissa qed isirulu l-aħħar aġġornament ibbażati fuq is-sejbiet tal-Provi tal-Migrazzjoni Limitati u Globali. Sabiex tiġi żgurata l-migrazzjoni bla xkiel għas-SIS II, il-COM barra minn hekk appoġġjat l-inizjattivi tal-Istati Membri biex jitħaffu l-attivitajiet ta' tindif tad-dejta, jiġifieri biex jitneħħew dawk it-twissijiet inkonsistenti, mhux kompluti jew li ma baqgħux jintużaw mill-bażi ta' dejta tas-SIS 1. 2.3.2. Il-qafas legali Il-Kummissjoni pproponiet f’Mejju 2012 emenda għall-qafas legali li jirregola l-migrazzjoni tad-dejta attwali (l-hekk imsejħa strumenti ta’ migrazzjoni). Fi ħdan il-qafas tal-proċedura ta’ konsultazzjoni, il-Parlament Ewropew ħareġ ir-Riżoluzzjoni leġiżlattiva tiegħu, fis-sessjoni plenarja ta' 20-22 ta’ Novembru 2102. Wara l-adozzjoni tagħha mill-Kunsill fl-20 ta’ Diċembru, ir-riformulazzjoni daħlet fis-seħħ fit-30 ta’ Diċembru 2012[7] biex b'hekk żgurat il-qafas ġuridiku għal proċess ta’ migrazzjoni teknikament ottimizzat u l-possibbiltà ta’ appoġġ finanzjarju ulterjuri għall-proġetti nazzjonali fir-rigward tal-attivitajiet ta' migrazzjoni. Matul l-2012, il-Kumitat SIS-VIS[8] (formazzjoni SIRENE), li ltaqa’ erba’ darbiet, irreveda, aġġorna u qabel mat-test tar-reviżjoni tal-Manwal tas-SIS II SIRENE u miżuri oħra ta’ implimentazzjoni għall-iskop tas-SIS II. L-adozzjoni rispettiva tad-Deċiżjoni ta’ Implimentazzjoni tal-Kummissjoni hija prevista qabel ma s-SIS II jibda jopera. 2.4. In-netwerk tas-SIS II Għal skopijiet operattivi, l-Istati Membri għandhom interfaċċji ewlenin u ta' riżerva man-netwerk ta’ komunikazzjoni fuq żona wiesgħa, li jippermettu l-komunikazzjoni sikura tas-sistemi ċentrali u nazzjonali. Matul il-perjodu ta’ rappurtaġġ, il-proċess tar-riattivazzjoni tal-interfaċċji ta' riżerva kompla għaddej. F’dan il-perjodu ta’ rappurtaġġ twettqu għadd ta’ testijiet li jinvolvu l-iswiċċjar bejn is-siti ewlenin u ta’ riżerva. Dawn it-testijiet kienu lkoll eżegwiti b’suċċess. L-istrumenti legali bażiċi tas-SIS II jiddeskrivu l-infrastruttura tal-komunikazzjoni dedikata għad-dejta tas-SIS II u l-iskambju ta' dejta bejn l-Uffiċċji tas-SIRENE[9]. Wara l-konferma tal-Istati Membri dwar l-ispeċifikazzjonijiet tekniċi tas-SIS II Sirene Mail Relay, il-Kummissjoni ffinalizzat il-proċeduri tal-akkwisti. Il-Mail Relay ġie installat fl-ewwel nofs tal-2012 u kien eżaminati għall-ewwel darba permezz tal-hekk imsejħa Testijiet ta' Konnettività Bażika tas-SIRENE, li għalihom il-Kummissjoni organizzat erba’ ħinijiet għall-Istati Membri biex iwettqu t-testijiet imsemmija hawn fuq. L-aħħar mewġa saret fl-4 u l-5 ta’ Settembru 2012. Il-11 Istat Membru parteċipanti kollha għaddew mit-testijiet. 2.5. Sigurtà Is-soluzzjoni teknika għat-tieni saff ta’ kriptaġġ, sabiex tkompli tissaħħaħ is-sigurtà tan-netwerk għas-SIS II, kien ittestjat sew u b’suċċess mal-Ġermanja u l-Awstrija f’Settembru 2012. Il-Kumitat SIS-VIS approva l-bidu tas-soluzzjoni teknika, li diġà nbdiet u se titlesta fi Frar 2013. 3. Ġestjoni 3.1. Aspetti finanzjarji 3.1.1. Baġit tas-SIS II Sal-aħħar tal-perjodu ta’ rappurtaġġ, l-impenji baġitarji totali magħmula mill-Kummissjoni fuq il-proġett tas-SIS II mill-2002 ammontaw għal EUR 167 632 518. Il-kuntratti korrispondenti jinkludu studji dwar il-fattibilità, l-iżvilupp tas-SIS II Ċentrali stess, l-appoġġ u l-iżgurar tal-kwalità, in-netwerk tas-SIS II, il-preparazzjoni għall-ġestjoni operazzjonali fi Strasburgu, is-sigurtà, il-preparazzjonijiet bijometriċi, il-komunikazzjoni u l-ispejjeż tal-missjoni tal-esperti. Minn dan l-ammont fil-fatt tħallsu EUR 128 372 295 bejn l-2002 u t-tmiem ta’ Diċembru 2012. L-oġġetti ta’ nefqa ewlenin kienu l-iżvilupp (EUR 70 792 838), in-netwerk (EUR 30 375 617), l-appoġġ u l-iżgurar tal-kwalità (EUR 12 612 386) u l-preparazzjoni għall-ġestjoni operazzjonali fi Strasburgu u Sankt Johann im Pongau (EUR 9 309 334). 3.1.2. Finanzjament addizzjonali għall-iżvilupp nazzjonali tal-Istati Membri Sabiex it-tlestija ta’ proġetti ta’ żvilupp nazzjonali jiġu appoġġjati permezz ta’ Fond Ewropew għall-Fruntieri Esterni (EBF), saret riallokazzjoni sinifikanti ta’ riżorsi lejn proġetti nazzjonali tas-SIS II fi ħdan il-programmazzjoni 2011 għall-EBF. Il-parti tal-Azzjonijiet tal-Komunità tal-EBF saret disponibbli għat-tmien Stati Membri b’limitazzjonijiet biex takkomoda l-ħtiġijiet addizzjonali tagħhom fil-programmi annwali tagħhom għall-2011. Dawn il-proġetti bdew fi tmiem l-2011 u l-biċċa l-kbira tagħhom tlestew sa tmiem l-2012. Barra minn hekk, il-Kummissjoni għamlet l-arranġamenti meħtieġa kollha sabiex tniedi sejħa għal proposta li tippermetti lill-Istati Membri li japplikaw għall-kontribuzzjonijiet addizzjonali taħt l-Artikolu Komuni 16 tal-istrumenti ta’ migrazzjoni riformulati fil-bidu tal-2013. B’kollox, saru disponibbli EUR 13-il miljun u ġew stabbiliti EUR 715 000 bħala limitu massimu għal kull Stat Membru (li 25 % għandhom jiġu kkofinanzjati mir-riżorsi nazzjonali). 3.2. Ġestjoni operazzjonali 3.2.1. L-Aġenzija Ewropea għall-ġestjoni operattiva tas-sistemi tal-informatika fuq skala kbira fil-qasam tal-libertà, is-sigurtà u l-ġustizzja (eu-LISA) L-attivitajiet preparatorji biex titwaqqaf l-eu-LISA[10] (b’mod partikolari r-reklutaġġ tal-persunal, l-installazzjoni tal-bini temporanju, il-finalizzazzjoni tad-dokumenti ewlenin bħall-programm ta’ ħidma għall-2012 u l-2013 u n-negozjar ta’ ftehimiet ma’ Stati Membri ospitanti u pajjiżi assoċjati) intensifikaw sew matul il-perjodu ta’ rappurtar. Abbażi tal-ħidma preparatorja li wettqet il-Kummissjoni, l-Aġenzija ħadet ir-responsabbiltajiet ewlenin tagħha tal-1 ta’ Diċembru 2012. F’dik l-opportunità, it-tielet Bord ta’ Tmexxija seħħ f’Tallinn bejn id-29 u t-30 ta’ Novembru, fil-preżenza tas-Sur Krum Garkov, id-Direttur Eżekuttiv ta’ eu-LISA mill-1 ta’ Novembru 2012. L-ewwel laqgħa tal-grupp konsultattiv tas-SIS II seħħet fis-6-7 ta’ Ġunju 2012. Il-laqgħa li jmiss se ssir f’Jannar 2013. L-eu-LISA se tieħu r-responsabbilitajiet tagħha fir-rigward tat-tmexxija operattiva tas-SIS II ladarba s-sistema tkun operazzjonali. 3.2.2. It-Trażmissjoni tas-SIS II L-ikkowċjar min-naħa tal-Kuntrattur Ewlieni tal-Iżvilupp tas-C.SIS fil-ġestjoni operazzjonali tas-SIS II jinsab għaddej bil-għan li l-ambjent tal-produzzjoni tas-SIS II jingħata lis-C.SIS/eu-LISA fl-ewwel nofs tal-2013. L-abbozz tal-manwal operattiv kien qed jiġi aġġornat kontinwament bil-għan li jitlesta f’kooperazzjoni mal-Istati Membri sa Jannar 2013. Skont il-pjan deskritt minn eu-LISA, il-passaġġ tal-ġestjoni operattiva, kif ukoll l-aspetti ta’ governanza tal-operazzjonijiet imwettqa mill-Kummissjoni, għal eu-LISA se jikkonsistu fi tliet fażijiet u se jitlestew sa Mejju 2013. 3.3. Il-Ġestjoni tal-proġett 3.3.1. Il-Bord ta’ Ġestjoni tal-Programm Globali (GPMB) Il-GPMB kompla jipprovdi konsulenza fuq varjetà ta’ kwistjonijiet relatati mas-Sistema Ċentrali u kompla jtejjeb il-konsistenza bejn il-proġetti tas-SIS II ċentrali u nazzjonali. Matul dan il-perjodu ta’ rappurtaġġ, il-laqgħat regolari tal-Istat Membru li jkollu l-Presidenza tal-Kunsill, il-Kummissjoni, bosta esperti tal-Istati Membri (inkluż wieħed nominat dan l-aħħar mill-Estonja) u l-kuntratturi ewlenin tal-Kummissjoni ffukaw b’mod partikolari fuq it-test Komprensiv u s-soluzzjoni għall-komplikazzjoni li tfaċċat fil-Finlandja. Ir-rappreżentanti nazzjonali tat-tim ta’ ġestjoni tal-proġett nazzjonali Finlandiż ħadu sehem fis-sessjonijiet tal-GPMB fuq bażi ad hoc. Matul il-perjodu kopert minn dan ir-rapport ittellgħu 23 laqgħa plenarja tal-GPMB. 3.3.2. Il-Kumitat tas-SIS-VIS (SIS II) Bosta dokumenti ewlenin dwar il-migrazzjoni u l-ittestjar ġew approvati matul il-ħames laqgħat tal-Kumitat tas-SIS-VIS dwar kwistjonijiet tekniċi fil-perjodu bejn Lulju u Diċembru 2012. Barra mil-laqgħat regolari tal-Kumitat tas-SIS-VIS, jiġu organizzati gruppi ta' ħidma tal-Kumitat u sessjonijiet ta' ħidma li jinvolvu lill-esperti tal-Istati Membri biex jiġu diskussi kwistjonijiet tekniċi ddettaljati. Dawn il-laqgħat ġeneralment jiffukaw fuq kwistjonijiet li jinbtu minn riżultati tanġibbli u speċifiċi tal-proġett: – Il-Grupp Konsultattiv dwar it-Testijiet (TAG) jipprovdi lill-Kumitat tas-SIS-VIS b’opinjoni dwar kwistjonijiet relatati mal-organizzazzjoni, l-implimentazzjoni u l-interpretazzjoni tat-testijiet. Dan il-grupp iltaqa' 11-il darba f'dan il-perjodu ta’ rappurtaġġ. – Il-Bord ta’ Ġestjoni għall-Bidla (CMB) jipprovdi konsulenza dwar il-klassifikazzjoni, il-kwalifiki u l-impatt potenzjali tal-implimentazzjoni tat-Talbiet ta' Tibdil irrappurtati. Meta r-rekwiżiti tekniċi għall-applikazzjoni tas-SIS II ġew reveduti fl-2010, il-Kummissjoni għamlitha ċara li l-ispeċifikazzjonijiet se jiġu ffriżati sa ma s-sistema tas-SIS II tibda topera. Għaldaqstant, dan il-grupp ta' ħidma, li jirrapporta wkoll lill-Kumitat tas-SIS-VIS, ma ltaqax formalment fl-2011. Madankollu, fl-2012, l-Istati Membri u l-Kummissjoni rrevedew u aġġornaw ir-regoli ta’ proċedura tas-CMB biex jippermettu lill-Istati Membri jivvalutaw jekk it-tibdiliet ippjanati fis-sistemi nazzjonali tagħhom humiex f’konformità mas-Sistema Ċentrali. F'2012, dan il-grupp ta’ ħidma tella' ħames laqgħat. – Il-Grupp ta’ Esperti dwar il-Migrazzjoni (MEG) huwa grupp ad hoc ta’ esperti ta’ Stati Membri, il-membri tat-tim tal-proġett tal-Kummissjoni Membri, l-Operatur tas-sistema wara go-live u l-kuntrattur prinċipali. Dan il-grupp ta’ esperti ntuża sabiex jipprepara fid-dettall u jsegwi l-eżekuzzjoni d-diversi provi ta' migrazzjoni. Matul il-perjodu ta’ rappurtar saru ħdax-il laqgħa. 3.3.3. Ippjanar u koordinazzjoni nazzjonali Il-laqgħat tal-maniġers tal-proġett nazzjonali tal-Istati Membri (MPN) huma organizzati regolarment mill-Kummissjoni biex jippermettu l-iskambju dettaljat ta’ informazzjoni dwar l-attivitajiet kollha rilevanti għall-istatus globali tal-proġett. Anki f’dan il-perjodu ta’ rappurtaġġ, ġew trattati b’mod partikolari l-iskeda globali, l-ittestjar, il-migrazzjoni, it-tranżizzjoni għas-SIS II, il-manwal operattiva tas-SIS II u r-rapporti tat-Task Force tas-SIS II. Matul dan il-perjodu ta’ rappurtaġġ saru ħames laqgħat tal-MPN. 3.3.4. Kunsill Il-Kummissjoni baqgħat tgħarraf lill-korpi rilevanti tal-Kunsill b'mod regolari dwar l-implimentazzjoniż tal-proġett tas-SIS II , inkluż l-iskeda ta’ żmien u l-aspetti baġitarji. F’atmosfera ġeneralment kostruttiva, għadd ta’ kwistjonijiet tekniċi, legali u baġitarji fir-rigward tal-proġett ċentrali ġew iċċarati fil-livelli ta’ preparazzjoni. Kull meta kien hemm bżonn, il-Kummissjoni kienet, minbarra l-laqgħat, tikkomunika mal-Istati Membri kkonċernati permezz ta’ mezzi oħra, bħall-ittri bilaterali. Il-Kummissjoni ppreżentat is-sitwazzjoni attwali tas-SIS II f’kull wieħed mit-tliet tal-Kunsilli tal-ĠAI li ttellgħu taħt il-presidenza b'rotazzjoni tal-Kunsill Ċiprijotta. Il-Kummissjoni tqassam rapport qasir kull ġimgħa, li jiġbor fil-qosor l-iżviluppi tekniċi, lill-kollegi involuti fil-proġett fil-livell nazzjonali. 3.3.5. Il-Parlament Ewropew Il-Parlament Ewropew kompla jagħti l-appoġġ tiegħu lis-SIS II u neħħa r-riżerva ta’ parti mill-approprjazzjonijiet għall-proġett SIS II fil-Baġit Ġenerali tal-UE tal-2012. Sabiex tinżamm trasparenza sħiħa, il-Kummissjoni żżomm lill-Parlament Ewropew infurmat dwar il-firxa sħiħa ta’ aspetti tal-iżvilupp tal-SIS II lil hinn rapporti obbligatorji li jirriżultaw minn strumenti legali u l-konklużjonijiet tal-Kunsill. Barra d-dispożizzjoni għal aġġornament tal-proġett tas-SIS II lill-Kumitat LIBE, il-Parlament Ewropew ġie infurmat dwar is-sitwazzjoni attwali l-aktar riċenti tal-proġett tas-SIS II fis-sessjoni plenarja tad-19-22 ta’ Novembru 2012 fl-okkażjoni tad-dibattitu dwar ir-riformulazzjoni proposta tal-istrument ta' migrazzjoni 3.3.6. Il-Ġestjoni tar-Riskju Il-Kummissjoni ssegwi mill-qrib ir-riskji fil-proġett SIS II bl-appoġġ tal-kuntrattur tal-assigurazzjoni tal-kwalità tiegħu. Għal kull riskju identifikat, jiġi stabbilit pjan ta’ mitigazzjoni li jispeċifika l-miżuri ta’ mitigazzjoni li għandhom jittieħdu. Il-lista ta’ riskji identifikati tiġi aġġornata kull ġimgħa u tiġi diskussa mal-Bord tal-Ġestjoni Globali tal-Programm kull xahar. Ir-riskji prinċipali matul il-perjodu tar-rappurtaġġ kienu dawn li ġejjin: · kemm l-Istati Membri huma lesti (applikazzjonijiet tal-utent finali) u notevolment l-implimentazzjoni f’waqtha tal-“Pjan B” fil-Finlandja; · Iż-żmien limitat li fadal għall-kontinġenza fl-iskeda tal-migrazzjoni. 3.3.7. Il-kampanja ta’ informazzjoni tas-SIS II Skont il-bażi legali tas-SIS II, il-Kummissjoni, f'kooperazzjoni mal-awtoritajiet nazzjonali tal-protezzjoni tad-dejta u l-Kontrollur Ewropew għall-Protezzjoni tad-Data, takkumpanja l-bidu tal-operat tas-SIS II b'kampanja ta' informazzjoni biex tgħarraf lill-pubbliku dwar l-objettivi tagħha, id-data maħżuna, l-awtoritajiet li għandhom aċċess u d-drittijiet tal-persuni.[11] Il-preparazzjoni tal-kampanja ngħatat spinta f'Settembru 2012. Il-Kummissjoni stiednet lil kull Stat Membru biex jinnominaw lil xi persuni ta' kuntatti inkarigati mill-koordinazzjoni tal-kampanja fil-livell nazzjonali u involviet lill-awtoritajiet nazzjonali tal-protezzjoni tad-dejta u l-Kontrollur Ewropew għall-Protezzjoni tad-Dejta wkoll. Abbażi tal-kooperazzjoni preċedenti mal-Istati Membri, il-Kummissjoni kkonkludiet il-kuntratti għar-riżultati prinċipali (fuljett, poster u filmat qasir animat). L-Istati Membri se jkunu responsabbli għat-tixrid ta' dawn il-materjali ta' informazzjoni skont il-ħtiġijiet tagħhom (fil-postijiet tal-qsim tal-fruntiera, l-għases tal-pulizija, il-konsulati eċċ.). 4. Prijoritajiet għall-perjodu ta' rappurtaġġ li jmiss Matul il-perjodu ta’ rappurtaġġ li jmiss, se jkun hemm tliet oqsma prinċipali ta' attività: · it-tlestija sal-aħħar ta' Jannar 2013 tat-test Komprensiv minn dawk il-ħames Stati Membri li jridu jirrepetu t-test, · it-tlestija sal-bidu ta’ Frar 2013 tal-kampanja ta' testijiet funzjonali ta’ SIRENE (fi ħdan ir-responsabbiltà tal-Istati Membri), · in-notifika tal-Istati Membri dwar il-prontezza teknika u legali tagħhom biex jipproċessaw id-dejta tas-SIS II u jiskambjaw informazzjoni supplimentari, · l-adozzjoni, qabel ma s-SIS II jibda jopera, ta’ aġġornament tad-Deċiżjoni ta’ Implimentazzjoni tal-Kummissjoni dwar il-manwal tas-SIRENE u miżuri oħra ta’ implimentazzjoni għas-SIS II, · il-Migrazzjoni tad-Dejta Live mis-SIS 1+ għas-SIS II li huwa skedat li jsir bejn it-22 ta’ Jannar u s-27 ta’ Marzu 2013, · il-bidu tal-operat tas-SIS II (li huwa provviżorjament skedati għas-27 ta’ Marzu 2013 u suġġetta għal deċiżjoni ulterjuri dwar id-data finali mill-Kunsill) · il-Perjodu ta' Monitoraġġ Intensiv ta’ 30 jum wara li s-SIS II jibda jopera · it-tnedija ta’ kampanja ta’ informazzjoni tas-SIS II, · l-għoti tas-SIS II lill-eu-LISA. 5. Konklużjoni Bis-saħħa ta' approċċ immirat lejn il-kisba tal-għanijiet tal-partijiet interessati kollha, l-isfidi li nqalgħu matul dan il-perjodu ta’ rappurtaġġ ġew indirizzati b’suċċess, biex b'hekk il-proġett SIS II baqa’ għaddejt kif mistenni għall-go-live ppjanata fi tmiem l-ewwel kwart tal-2013. It-tlestija mistennija tat-test Komprensiv, fil-bidu tal-2013, se timmarka t-tmiem tas-serje ta' kampanji ta' testijiet mmirati li jilħqu l-maturità tas-sistema sħiħa. Għalhekk, il-proġett SIS II issa wasal fl-aħħar stadju tiegħu, li huwa l-migrazzjoni proprja tad-dejta bejn is-SIS 1+ u s-SIS II. It-tranżizzjoni aħħarija u f’waqtha għas-SIS II, inkluża l-adozzjoni ta’ deċiżjoni dwar id-data tal-passaġġ, tirrappreżenta l-prijorità ewlenija għall-perjodu sussegwenti ta’ rappurtaġġ (Jannar – Ġunju 2013). Eżekuzzjoni tal-baġit || Mill-2002 sa Diċembru 2012 || Minn Jannar sa Ġunju 2012 (EUR) Impenji || Pagamenti || Impenji || Pagamenti L-iżvilupp (HP/Stéria) || 85.530.668 || 70.792.838 || 4.937.621 || 19.720.697 L-iżvilupp (Atos) || 3.921.248 || 3.301.041 || 386.207 || 2.036.541 L-iżgurar tal-kwalità tal-produzzjoni u l-appoġġ || 15.852.914 || 12.612.386 || 2.760.645 || 3.119.889 In-Netwerk || 45.335.129 || 30.375.617 || 6.809.121 || 5.392.500 Il-preparazzjoni għall-ġestjoni operazzjonali || 12.986.242 || 9.309.334 || 4.020.348 || 2.232.031 Sigurtà || 1 358 310 || 386.914 || 0 || 169.202 L-istudji / Il-konsulenza || 1 064 410 || 963 207 || 103 279 || 20 947 Il-Kampanja ta' Informazzjoni || 183.943 || 33 373 || 150.570,38 || 0 Spejjeż tal-Missjonijiet tal-Esperti || 1.384.780 || 582.711 || 181.494 || 266.134 Oħrajn || 14 874 || 14 874 || 0 || 0 TOTAL: || 167.632.518 || 128.372.295 || 19.349.285 || 32.957.941 Il-laqgħat tal-Kumitat SIS-VIS (SIS II) u tal-Gruppi ta' Ħidma a) Laqgħat li saru matul il-perjodu ta' rappurtaġġ LULJU 2012 4, 10, 18, 24 || Bord għall-Ġestjoni Globali tal-Programm tas-SIS II 26 || Laqgħa tal-Maniġers tal-Proġett Nazzjonali tas-SIS II 26 || Il-Kumitat SIS-VIS (Laqgħa ta’ Formazzjoni Teknika tas-SIS II) 3, 10, 17, 24, 31 || Laqgħa tal-GKT (Grupp Konsultattiv dwar it-Testijiet) dwar is-SIS II 5, 18 || Laqgħa tas-CMB tas-SIS II AWWISSU 2012 1, 8, 22, 29 || Bord għall-Ġestjoni Globali tal-Programm tas-SIS II || || 7, 14, 21, 28 || Laqgħa tal-GKT (Grupp Konsultattiv dwar it-Testijiet) dwar is-SIS II SETTEMBRU 2012 5, 13, 19, 25 || Bord għall-Ġestjoni Globali tal-Programm tas-SIS II 27 || Il-Kumitat SIS-VIS (Laqgħa ta’ Formazzjoni Teknika tas-SIS II) 27 || Laqgħa tal-Maniġers tal-Proġett Nazzjonali tas-SIS II 4, 11 || Laqgħa tal-GKT (Grupp Konsultattiv dwar it-Testijiet) dwar is-SIS II 6 || Is-Sessjoni ta’ Ħidma dwar il-Migrazzjoni tas-SIS II 20, 26 || Laqgħa tal-MEG tas-SIS II OTTUBRU 2012 3, 10, 24, 30 || Bord għall-Ġestjoni Globali tal-Programm tas-SIS II 26 || Il-Kumitat SIS-VIS (Laqgħa ta’ Formazzjoni Teknika tas-SIS II) 26 || Laqgħa tal-Maniġers tal-Proġett Nazzjonali tas-SIS II 11, 18, 25 || Laqgħa tal-MEG tas-SIS II NOVEMBRU 2012 6, 14, 21, 28 || Bord għall-Ġestjoni Globali tal-Programm tas-SIS II 14/ 23 || Il-Kumitat SIS-VIS (Laqgħa ta’ Formazzjoni Teknika tas-SIS II) 23 || Laqgħa tal-Maniġers tal-Proġett Nazzjonali tas-SIS II 7, 14, 22, 29 || Laqgħa tal-MEG tas-SIS II 30 || Laqgħa tas-CMB tas-SIS II DIĊEMBRU 2012 5, 12, 19 || Bord għall-Ġestjoni Globali tal-Programm tas-SIS II 14 || Il-Kumitat SIS-VIS (Laqgħa ta’ Formazzjoni Teknika tas-SIS II) 14 || Laqgħa tal-Maniġers tal-Proġett Nazzjonali tas-SIS II 6, 13 || Laqgħa tal-MEG tas-SIS II 6, 13 || Laqgħa tas-CMB tas-SIS II Il-laqgħat tal-Kumitat SIS-VIS (SIS II) u tal-Gruppi ta' Ħidma b) Laqgħat li huma provviżorjament skedati għall-perjodu ta' rappurtaġġ li jmiss JANNAR 2013 9, 16, 23, 30 || Bord għall-Ġestjoni Globali tal-Programm tas-SIS II 24 || Il-Kumitat SIS-VIS (Laqgħa ta’ Formazzjoni Teknika tas-SIS II) 24 || Laqgħa tal-Maniġers tal-Proġett Nazzjonali tas-SIS II 10, 17, 24, 31 || Laqgħa tal-MEG tas-SIS II FRAR 2013 6, 13, 20, 27 || Bord għall-Ġestjoni Globali tal-Programm tas-SIS II 26 || Il-Kumitat SIS-VIS (Laqgħa ta’ Formazzjoni Teknika tas-SIS II) 26 || Laqgħa tal-Maniġers tal-Proġett Nazzjonali tas-SIS II 7, 14, 21, 28 || Laqgħa tal-MEG tas-SIS II MARZU 2013 6, 13, 20, 27 || Bord għall-Ġestjoni Globali tal-Programm tas-SIS II 27 || Kumitat tas-SIS-VIS (Laqgħa ta’ Formazzjoni Teknika tas-SIS II) 27 || Laqgħa tal-Maniġers tal-Proġett Nazzjonali tas-SIS II 7, 14, 21 || Laqgħa tal-MEG tas-SIS II APRIL 2013 3, 10, 17, 24 || Bord għall-Ġestjoni Globali tal-Programm tas-SIS II 26 || Kumitat tas-SIS-VIS (Laqgħa ta’ Formazzjoni Teknika tas-SIS II) 26 || Laqgħa tal-Maniġers tal-Proġett Nazzjonali tas-SIS II 4, 11, 18, 25 || Laqgħa tal-MEG tas-SIS II MEJJU 2013 8, 15, 22, 29 || Bord għall-Ġestjoni Globali tal-Programm tas-SIS II 30 || Kumitat tas-SIS-VIS (Laqgħa ta’ Formazzjoni Teknika tas-SIS II) 30 || Laqgħa tal-Maniġers tal-Proġett Nazzjonali tas-SIS II 16, 23, 3 || Laqgħa tal-MEG tas-SIS II ĠUNJU 2013 5, 12, 19, 26 || Bord għall-Ġestjoni Globali tal-Programm tas-SIS II 28 || Kumitat tas-SIS-VIS (Laqgħa ta’ Formazzjoni Teknika tas-SIS II) 28 || Laqgħa tal-Maniġers tal-Proġett Nazzjonali tas-SIS II 6, 13, 20, 27 || Laqgħa tal-MEG tas-SIS II [1] Ir-Regolament tal-Kunsill (KE) Nru 1104/2008 tal-24 ta’ Ottubru 2008 dwar il-migrazzjoni mis-Sistema ta’ Informazzjoni ta’ Schengen (SIS 1+) għas-Sistema ta’ Informazzjoni ta’ Schengen tat-tieni ġenerazzjoni (SIS II) (ĠU L 299, 8.11.2008, p. 1). [2] Id-Deċiżjoni tal-Kunsill 2008/839/ĠAI tal-24 ta’ Ottubru 2008 dwar il-migrazzjoni mis-Sistema ta’ Informazzjoni ta’ Schengen (SIS 1+) għas-Sistema ta’ Informazzjoni ta’ Schengen tat-tieni ġenerazzjoni (SIS II) (ĠU L 299, 8.11.2008, p. 43). [3] Test fuq l-informazzjoni supplementarja bejn is-SIRENE (Supplementary Information Request at National Entry) Bureaux - Artikolu Komuni 9 (1) tar-Regolament tal-Kunsill (KE) Nru 1104/2008 (ĠU L 299, 8.11.2008) and of Decijoni tal-Kunsill 2008/839/ĠAI (ĠU L 299, 8.11.2008). [4] Steria Interconnection Box [5] L-Artikolu 55 tar-Regolament (KE) Nru 1987/2006 tal-Parlament Ewropew u tal-Kunsill dwar l-istabbiliment, it-tħaddim u l-użu tas-Sistema ta’ Informazzjoni ta’ Schengen tat-tieni ġenerazzjoni (SIS II) (ĠU L 381/4, 28.12.2006) u l-Artikolu 71 tad-Deċiżjoni tal-Kunsill 2007/533/ĠAI tat-12 ta’ Ġunju 2007 dwar l-istabbiliment, it-tħaddim u l-użu tas-sistema ta’ informazzjoni ta’ Schengen tat-Tieni Ġenerazzjoni (SIS II) (ĠU L 205/63, 7.8.2007). [6] L-Artikolu Komuni 10(3) tar-Regolament tal-Kunsill (KE) Nru 1104/2008 tal-24.10.2008 (ĠU L 299, 8.11.2008) u tad-Deċiżjoni tal-Kunsill 2008/839/ĠAI tal-24.10.2008 (ĠU L 299, 8.11.2008). [7] Ir-Regolament tal-Kunsill (KE) Nru 1272/2012 tal-20 ta’ Diċembru dwar il-migrazzjoni mis-Sistema ta’ Informazzjoni ta’ Schengen (SIS 1+) għas-Sistema ta’ Informazzjoni ta' Schengen tat-tieni ġenerazzjoni (SIS II) (ĠU L 359, 29.12.12, p. 21) u r-Regolament tal-Kunsill (UE) Nru 1273/2012 tal-20 ta’ Diċembru dwar il-migrazzjoni mis-Sistema ta’ Informazzjoni ta’ Schengen (SIS 1+) għas-Sistema ta’ Informazzjoni ta' Schengen tat-tieni ġenerazzjoni (SIS II) (ĠU L 359, 29.12.12, p. 32). [8] Il-kumitat regolatorju tas-SIS-VIS imwaqqaf fuq il-bażi tal-Artikolu 51 tar-Regolament (KE) Nru 1987/2006 (ĠU L 381, 28.12.2006) u l-Artikolu 67 tad-Deċiżjoni tal-Kunsill 2007/533/ĠAI (ĠU L 205, 7.8.2007) [9] L-Artikolu Komuni 4 tar-Regolament tal-Kunsill (KE) Nru 1987/2006 (ĠU L 381, 28.12.2006) u tad-Deċiżjoni tal-Kunsill 2007/533/ĠAI tat-12 ta' Ġunju 2007 (ĠU L 205, 7.8.2007). [10] Ir-Regolament (UE) Nru 1077/2011 tal-Parlament Ewropew u tal-Kunsill tal-25 ta' Ottubru 2011 (ĠU L 286/1, 1.11.2011) [11] L-Artikolu Komuni 19 tar-Regolament tal-Kunsill (KE) Nru 1987/2006 (ĠU L 381, 28.12.2006) u tal-Kunsill ta' Deċiżjoni 2007/533/ĠAI (ĠU L 205, 7.8.2007).